b'\n_START_ARTICLE_\nKalkm\xc3\xb8rtel\n_START_PARAGRAPH_\nKalkm\xc3\xb8rtel er betegnelsen for kalkbaseret m\xc3\xb8rtel uden cement. Det er blandet af sand og br\xc3\xa6ndt kalk. Kalkm\xc3\xb8rtel bruges som pudse- og muremateriale og benyttes ofte til at pudse v\xc3\xa6gge op med. Kalkm\xc3\xb8rtelens egenskaber er anderledes end konventionelle m\xc3\xb8rteler med cement, den er f.eks langt mere diffusions\xc3\xa5ben og smidig (hydraulisk) efter at den er t\xc3\xb8rret og h\xc3\xa6rdet end cementm\xc3\xb8rtel._NEWLINE_Kalkm\xc3\xb8rtels basale r\xc3\xa5stof er l\xc3\xa6sket kalk, som fremstilles af skrivekridt, der br\xc3\xa6ndes og blandes med vand og lagres. I Danmark findes store forekomster af skrivekridt. Den kalkm\xc3\xb8rtel, som indg\xc3\xa5r i de konventionelle KC (kalk-cementm\xc3\xb8rteler), fremstilles stadig p\xc3\xa5 en r\xc3\xa6kke danske m\xc3\xb8rtelv\xc3\xa6rker. Derimod er forekomsterne af de s\xc3\xa6rlige kalktyper, som giver \xc3\xa6gte hydraulisk kalk, udt\xc3\xb8mte i Danmark, s\xc3\xa5 de s\xc3\xa6rlige hydrauliske kalktyper i dag importeres fra andre egne af Europa._NEWLINE_Kalkm\xc3\xb8rtel anvendes i vidt omfang til renovering og restaurering af \xc3\xa6ldre bygninger med traditionelt murv\xc3\xa6rk. Kalkm\xc3\xb8rtelen passer sammen med de oprindelige m\xc3\xb8rteltyper og levner murv\xc3\xa6rket mulighed for at "\xc3\xa5nde".\n_START_SECTION_\nFremskaffelse af kalkm\xc3\xb8rtel\n_START_PARAGRAPH_\nDet er forholdsvis nemt at fremskaffe kalkm\xc3\xb8rtel. Det kan erhverves i byggemarkeder, direkte ved m\xc3\xb8rtelv\xc3\xa6rkerne og fra specialleverand\xc3\xb8r. Almindelig v\xc3\xa5dm\xc3\xb8rtel fra byggemarkedet eller m\xc3\xb8rtelv\xc3\xa6rket er beregnet p\xc3\xa5 opblanding med cement og b\xc3\xb8r derfor bruges med andre h\xc3\xa6rdende tilslag. Gode bestandige kalkm\xc3\xb8rteler erhverves fra specialleverand\xc3\xb8r eller bestilles s\xc3\xa6rskilt i byggemarkedet._NEWLINE_Normalt k\xc3\xb8bes basism\xc3\xb8rtelen opblandet. Der er dog principielt intet til hinder for selv at blande m\xc3\xb8rtelen op fra bunden af kulekalk (lagret kalk) og skarpt, vasket sand. Det er ingen \xc3\xb8konomisk fordel, men hjemmeblandingen kan give en god fornemmelse af de enkelte r\xc3\xa5stoffers betydning for m\xc3\xb8rtelens beskaffenhed.'